กำแพงภาษีสหรัฐ
โดย...จิรวัฒน์ สุภรณ์ไพบูลย์
20 ก.พ. 2560

โดย...จิรวัฒน์ สุภรณ์ไพบูลย์
เพื่อสร้างให้สหรัฐกลับมาแข็งแกร่งอีกครั้ง ด้วยการกระตุ้นให้เกิดการผลิตและการจ้างงานในประเทศ ลดการขาดดุลทางการค้า ประธานาธิบดี โดนัลด์ ทรัมป์ ได้ทยอยดำเนินนโยบายที่ถูกเรียกว่าเป็นนโยบายกีดกันการค้าในหลายด้าน เริ่มตั้งแต่การทยอยกล่าวหาจีน ญี่ปุ่น และเยอรมนี ว่าจงใจกดค่าเงินของตัวเองให้อ่อนกว่าที่ควรจะเป็น เพื่อสนับสนุนให้สินค้าของตัวเองส่งออกได้มากขึ้น และในที่สุดทำให้สหรัฐต้องขาดดุลการค้าเป็นมูลค่าสูงมาก อีกทั้งยังอาจเอาแนวคิดการตั้งกำแพงภาษีมาใช้ โดยเฉพาะกับจีนที่เคยประกาศไว้ในการหาเสียงว่าจะขึ้นภาษีนำเข้าสินค้าจากจีนจากค่าเฉลี่ยเดิมที่ 3% เป็น 45%
นอกจากนั้นแล้ว สหรัฐยังมีแนวคิดที่จะนำเอา Border Adjustment Tax หรือ BAT มาใช้ ซึ่งจะทำให้บริษัทผู้ผลิตต่างๆ ในสหรัฐ ไม่สามารถนำเอาต้นทุนวัตถุดิบที่นำเข้าจากต่างประเทศ มารวมคำนวณเป็นต้นทุนการผลิตได้ โดย BAT จะถูกใช้ควบคู่กับการลดภาษีเงินได้นิติบุคคล ทำให้บริษัทผู้ผลิตที่ใช้วัตถุดิบในประเทศเป็นส่วนใหญ่เท่านั้นที่จะได้รับผลบวกจากการลดภาษีนิติบุคคลอย่างเต็มเม็ดเต็มหน่วย ในขณะที่ผู้ผลิตที่ยังต้องพึ่งพาวัตถุดิบจากต่างประเทศคงต้องด้นรนปรับตัว เพื่อลดการนำเข้าตามแรงจูงใจจากระบบภาษี BAT
หาก BAT ถูกนำมาใช้จริงประเทศและบริษัทผู้ส่งออกสินค้าไปยังสหรัฐคงได้รับผลกระทบกันไปตามๆ กัน เบื้องต้นคาดว่าสินค้าประเภทอุปโภคบริโภค และรถยนต์จะได้รับผลกระทบค่อนข้างมาก เห็นได้จากในช่วงหลังที่สหรัฐมีการเปิดเผยนโยบาย BAT ราคาหุ้น BMW และ ADIDAS ปรับลดลงในอัตราที่แรงกว่าดัชนีตลาดหุ้นยุโรปสะท้อนให้เห็นความกังวลของนักลงทุนต่อประเด็นดังกล่าว
อย่างไรก็ดี นักวิเคราะห์ส่วนหนึ่งยังเชื่อว่าคู่ค้าต่างๆ ของสหรัฐคงไม่ปล่อยให้ตนเป็นผู้ถูกกระทำเพียงฝ่ายเดียว และอาจตอบโต้โดยตั้งกำแพงภาษีต่อสินค้าสหรัฐสงครามการค้าในลักษณะนี้คงไม่เกิดผลดีกับบริษัทต่างๆ ที่เกี่ยวข้องกับการส่งออกและนำเข้าแน่นอน นักลงทุนส่วนหนึ่งเริ่มหันไปสนใจธุรกิจด้านอื่นๆ มากกว่า โดยเฉพาะกลุ่มที่จะได้รับประโยชน์จากการใช้จ่ายภาครัฐ เช่น โครงสร้างและสาธารณูปโภคพื้นฐานของสหรัฐ